so das isch e wuche xi.. immer isch öpis gloffe. D'Maria Messerli usem chline Schwizerländli isch nämmli am Dunschtig mit RyanAir iigfloge und au nach de allerletschte Flugplätzkomplikatione bi mir aachoo:).  Am Frittig hämmer nid vill gmacht. Mr hei dFrida dr ganz Daag gha und si mitere ind Stadt... chaaalt xi.  Am Samschtig simer ins Nobel Peace Center.. ganz spannend xi und mr si ewigs döt inn xi irgendwie:).. Rägä-Sturm-Grusig.. zobe simer bitzli aber nid allzulang in Usgang in die legendäri Karaokebar:).  Am SUNNDIG isch öise Höhepunkt xi!!! Holmenkollen Skispringe!!! Es het NID grägnet (gläb dr einzig daag die wuche) und isch eifach genial xi!! Mir hei usserdäm spitzeplätz gha (die billigschte, aber töllschte). Mr si gnau dört gstande wo alli springer duregloffe si nochdäm si gsprunge si. Dr Andreas Küttel isch zimmli deprimiert xi nach sim schlächte Sprung. Em Simi Ammann sin isch au nid dr burner xi, aber guetgluunt het er öisi Schwizerfänhnli unterschribe und für es fötteli aaneghebt:). Süscht hets  praktisch nume bsoffeni Pole bim Springe gha. ;) Und hinter öis e Horde Dütschi Fäns, dank dene si au dMaria und ich immer im Färnseh zxe xi wenn e dütsche gsprunge isch! :) Wer het is alles xeh mit de Fähnli winke? Zu allem ane heimr am gliche Daag in dr T-Bane-Station no e Typp in öisem alter troffe wo s Schwizer-Nati-T-Shirt aagha het.. hei aber ke zitt gha zum mitem schnure..:) Ächt tolle daag xi.  Am Mentig simer in dr Apnet Bakeri laaang go zmörgele und denn im Schiff dr Vigeland Park go aaluege!  Iidrücklich xi trotz em "schönä" wätter.  Am Zischtig simer nomol ufem Holmenkollen (Sprungschanze) xi. Dasmol simer im obermegatolle Skimuseum und ufem Sprungturm xi.. Eigentli het me vo döt e hammer usblick uf Oslo, aber notürli hets in Ströme gschifft. Isch aber voll iidrücklich xi ufd Arena abezluege und gnau das zxe wo vor 2 dääg die Springer xe hei wo vo unde usxeh hei wie Aameiseli.  Am Mittwuch ..ah das isch jo hüt:), isch dMaria am Nommidaag abgreist, i ha stress des Jahrhunderts gha..  derzue ane norwegischkurs... und jez bini müed und mues go schlofe!